กรมป้องกันและบรรเทาสาธารณภัย เร่งให้การช่วยเหลือผู้ประสบภัยน้ำป่าไหลหลากที่จังหวัดสุราษฎร์ธานีโดยด่วน พร้อมขอประชาชนภาคตะวันออกและภาคใต้ติดตามพยากรณ์อากาศและประกาศเตือนภัยอย่างใกล้ชิด
นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า เมื่อวันที่ 6 มิถุนายนที่ผ่านมา เกิดฝนที่ตกหนักในจังหวัดสุราษฎร์ธานี ทำให้เกิดน้ำป่าไหลหลากในพื้นที่ 2 อำเภอ ได้แก่ อำเภอพระแสง และอำเภอเคียนซา รวม 2 ตำบล 3 หมู่บ้าน บ้านเรือนได้รับผลกระทบ 15 ครัวเรือน 20 คน ปัจจุบันระดับน้ำลดลง         กรมป้องกันและบรรเทาสาธารณภัย ได้ประสานจังหวัด หน่วยทหาร องค์กรปกครองส่วนท้องถิ่นและหน่วยงานที่เกี่ยวข้องเร่งให้การช่วยเหลือผู้ประสบภัยในเบื้องต้นแล้ว รวมถึงจัดเจ้าหน้าที่สำรวจ ประเมินและจัดทำบัญชีข้อมูลความเสียหาย เพื่อดำเนินการช่วยเหลือตามระเบียบกระทรวงการคลังฯ ต่อไป         อย่างไรก็ตาม ระยะนี้ประเทศไทยยังคงมีฝนฟ้าคะนอง โดยมีฝนตกหนักบางแห่งบริเวณภาคตะวันออก และภาคใต้ ขอให้ประชาชนติดตามพยากรณ์อากาศและประกาศเตือนภัยอย่างใกล้ชิด พร้อมปฏิบัติตามคำเตือนอย่างเคร่งครัด         สำหรับประชาชนที่ได้รับความเดือดร้อนจากอุทกภัยสามารถติดต่อขอความช่วยเหลือได้โดยด่วนทางสายด่วนนิรภัย 1784 ตลอด 24 ชั่วโมง